
Text rozhodnutia
Súd: Krajský súd Bratislava Spisová značka: 6Sa/80/2017 Identifikačné číslo súdneho spisu: 1017201541 Dátum vydania rozhodnutia: 07. 12. 2017 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2017:1017201541.2 Uznesenie Krajský súd v Bratislave v právnej veci žalobcu: F. W., U. XX/XXX, XXX XX Q., A..Č.. Ú. J. Ú., Y. XX/ XXX, XXX XX C., zastúpený: JUDr. Peter Belica, advokát, M. R. Štefánika 36, 036 01 Martin, pracovisko: Konventná 9, 811 03 Bratislava, proti žalovanej: Sociálna poisťovňa, ul. 29. augusta 8 - 10, 813 63 Bratislava, o preskúmanie zákonnosti rozhodnutia generálneho riaditeľa Sociálnej poisťovne č. XXX XXX XXXX X zo dňa 06.07.2017, konajúc o návrhu žalobcu na priznanie odkladného účinku podanej žalobe, takto r o z h o d o l : Krajský súd v Bratislave návrh na priznanie odkladného účinku podanej žalobe žalobcu zo dňa 18.09.2017 z a m i e t a . o d ô v o d n e n i e : 1. Dňa 20.09.2017 bola Krajskému súdu v Bratislave ako správnemu súdu doručená správna žaloba vo veci preskúmania rozhodnutia žalovanej č. XXX XXX XXXX X zo dňa 06.07.2017. Napadnutým rozhodnutím žalovaná odvolanie žalobcu podané proti rozhodnutiu Sociálnej poisťovne, ústredie č. XXX XXX XXXX X zo dňa 02.05.2017 vo veci zamietnutia žiadosti o invalidný dôchodok zamietla v celom rozsahu a potvrdila rozhodnutie Sociálnej poisťovne, ústredie. 2. Žaloba, v petite ktorej sa žalobca domáhal zrušenia napadnutého rozhodnutia a vrátenia veci žalovanej implikovala aj osobitý návrh žalobcu, aby správny súd priznal podanej žalobe odkladný účinok. Žalobca návrh na priznanie odkladného účinku odôvodnil odkazom na ustanovenie § 185 zákona č. 162/2015 Z.z. Správneho súdneho poriadku (ďalej len „S.s.p.“) a tým, že ako osoba vo výkone trestu s psychickým ochorením a s obmedzeným ekonomickým príjmom (bez invalidného dôchodku) si bez invalidného dôchodku nemôže dovoliť adekvátnu medikamentóznu starostlivosť, čo škodí jeho zdraviu. 3. Žalovaná sa v písomnom vyjadrení k žalobe zo dňa 06.11.2017 nevyjadrila k návrhu žalobcu na priznanie odkladného účinku podanej žalobe. 4. Podľa § 185 písm. a/ S.s.p. správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom. 5. Podľa ust. § 188 S.s.p. ak správny súd návrhu žalobcu nevyhovie, uznesením ho zamietne. 6. Základnou a nevyhnutnou podmienkou toho, aby súd priznal správnej žalobe odkladný účinok je stav, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila žalobcovi závažná ujma, značná hospodárska škoda či finančná škoda, prípadne iný vážny nenapraviteľný následok a priznanie odkladného účinku nie je v rozpore s verejným záujmom. Po preskúmaní návrhu na priznanie odkladného účinku a administratívneho spisu odporcu správny súd dospel k záveru, že žalobca nesplnil podmienky zakotvené v ust. § 185 S.s.p. pre priznanie odkladného účinku žalobe o preskúmanie napadnutého rozhodnutia. Žalobca musí v návrhu uplatniť niektorý zo zákonných dôvodov uvedených pre priznanie odkladného účinku žaloby. V tejto časti má žalobca povinnosť uviesť tvrdenia a niektorý z týchto dôvodov musí správnemu súdu preukázať. Námietku žalovaného, že ako osoba vo výkone trestu s psychickým ochorením bez invalidného dôchodku si nemôže dovoliť adekvátnu medikamentóznu starostlivosť súd nepovažoval za takú, ktorá by odôvodňovala priznanie odkladného účinku žalobe v zmysle citovaného ustanovenia. 7. Vzhľadom na vyššie uvedené skutočnosti postupoval správny súd v súlade s § 188 S.s.p. a rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu kasačná sťažnosť nie je prípustná (§ 439 ods. 1 písm. e/ S.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1017201541.2 (dáta aktuálne k 2. 11. 2026). Záväzné je znenie zverejnené súdom.




